
                                     RAPORT
asupra  proiectului de Lege privind prevenirea violenţei şi abuzurilor sexuale asupra minorului 

              În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege privind prevenirea violenţei şi abuzurilor sexuale asupra minorului, trimis cu adresa nr. PL- x 756 din 5 decembrie 2011 şi  înregistrat cu nr. 31/1236 din 8 decembrie 2011.
               Senatul, în calitate de primă Cameră sesizată, a adoptat iniţiativa legislativă în data de 28 noiembrie 2011, în condiţiile art. 75 alin. (2) teza a III-a din Constituţia României, republicată.
             Potrivit prevederilor art. 75 din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Iniţiativa legislativă are ca obiect de reglementare instituirea unor reglementări pentru prevenirea violenţei şi abuzurilor sexuale asupra minorilor, prin prevederea unor măsuri speciale –“monitorizarea GPS” şi “inhibarea pornirilor sexuale prin metode chimice” – aplicabile persoanelor condamnate pentru “abuz sexual împotriva minorului”.
             Consiliul Legislativ, prin avizul nr. 794 din 12 iulie 2011, a avizat negativ iniţiativa legislativă.
             Guvernul, prin punctul de vedere transmis cu adresa nr. 2096 din 8 septembrie 2011,  nu susţine adoptarea acestei iniţiative legislative.
            Comisia pentru drepturile omului, culte şi problemele minorităţilor naţionale, a avizat negativ proiectul legislativ, conform avizului din 21 decembrie 2011.
              În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat iniţiativa legislativă, expunerea de motive şi documentele care o însoţesc, în şedinţa din 19 decembrie 2011. 
              La dezbateri au fost prezenţi 20 deputaţi, din totalul de 23 membri ai Comisiei juridice, de disciplină şi imunităţi . 

              În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de  respingere a proiectului de Lege privind prevenirea violenţe şi abuzurilor sexuale asupra minorului, întrucât Constituţia României interzice orice fel de tratamente sau pedepse inumane ori degradante şi de asemenea garantează integritatea fizică şi psihică a tuturor persoanelor, inclusiv a celor condamnate pentru săvârşirea unei fapte de natură penală.

Astfel că, instituirea unor norme cu caracter penal, a unei pedepse de natură a afecta însăşi sănătatea sau integritatea fizică a unei persoane într-o manieră generală, fără a beneficia de o procedură detaliată, de mijloacele de contestare a deciziei este de natură a contraveni standardelor impuse prin convenţiile privind drepturile omului la care România este parte.
                 În raport cu obiectul şi conţinutul reglementării, iniţiativa legislativă face parte din categoria legilor organice.
                     PREŞEDINTE,                                    SECRETAR,
                      Daniel BUDA                           Gabriel ANDRONACHE
Consilier, Iuliana Fuiorea

